**Tlačová správa**

**V Bratislave, 6. novembra 2024**

**Poznáme finalistov 16. ročníka ocenenia Roma Spirit!**

***Roma Spirit každoročne oceňuje výnimočné iniciatívy a jednotlivcov, ktorí sa aktívne podieľajú na zlepšovaní podmienok života Rómov a na posilňovaní vzájomného spolužitia na Slovensku. O prestížne ocenenie Roma Spirit 2024 sa uchádza 21 finalistov v siedmych kategóriách.***

**V kategórii Mimovládna organizácia je nominovaná nezisková organizácia Alternatíva – Centrum nezávislého životaz Lučenca, ktorá podporuje mladých ľudí so znevýhodnením pri prechode**

**do aktívneho života, občianske združenie Gaštanový koník zo Sniny za systematickú prácu v oblasti ranej starostlivosti a Potravinová banka Slovenska, ktorá zabezpečuje distribúciu potravín pre ľudí**

**v núdzi.**

**V kategórii Spoločnosť a zamestnávateľ sa o cenenie uchádza spoločnosť Deaf Group z Veľkého Krtíša, ktorá zamestnáva osoby so znevýhodnením, podnikateľ Dušan Deme, ktorý aktívne pomáha dlhodobo nezamestnaným a Základná škola Zlaté Klasy, ktorá vytvára inkluzívne prostredie podporujúce vzdelávanie a spoluprácu.**

**V kategórii Obec a mesto sa vydáme do obcí Kesovce, Bôrka a Budimír. V kategórii Médiá do finálovej trojky postúpila Zuzana Uhalová s projektom *Ars Povertica*, ktorý upriamuje pozornosť na vzdelávanie detí z marginalizovaných komunít, Tomáš Csicsó za popularizovanie dôležitých tém prostredníctvom videokanála *Rovnaký meter* a Základná škola Drienovec s projektom školskej televízie VIP TV Drienovec.**

**Medzi osobnosťami je nominovaná sociálna pracovníčka Annamária Kaločaiová, etnológ René Lužica a očný lekár Ján Deme. V oblasti kultúry získalo nomináciu na ocenenie hudobné zoskupenie Trio Patkolo za album *Astor Piazzolla*, múzejníčka a etnologička Oľga Bodorová a módna dizajnérka Monika Vontszemüová.**

**V kategórii Čin roka sú za neúnavný boj za spravodlivosť pre nedobrovoľne sterilizované ženy nominované Aktivistky z Jarovníc a Hermanoviec, za vybudovanie komunitného priestoru pre deti**

**v Huncovciach Ján Polhoš a za nezištnú pomoc a starostlivosť o súrodencov s neľahkým osudom Daniela Bernatová.**

**O tom, kto si ocenenie Roma Spirit 2024 nakoniec odnesie, rozhodne medzinárodná Odborná porota a Porota Čin roka. Mená laureátov budú vyhlásené počas slávnostného galavečera, ktorého záznam odvysiela Slovenská televízia pri príležitosti Medzinárodného dňa ľudských práv, 5. decembra**

**na Dvojke.**

**Roma Spirit 2024 vyhlasujú Asociácia pre kultúru, vzdelávanie a komunikáciu (ACEC), Slovenská televízia a rozhlas a Úrad splnomocnenca vlády SR pre rómske komunity. Podujatie sa koná**

**pod záštitou prezidenta Slovenskej republiky Petra Pellegriniho a verejného ochrancu práv Róberta Dobrovodského.**

**Viac informácií: www.romaspirit.sk**

**Sledujte Roma Spirit na: Facebook / Instagram / YouTube**

**Finalisti Roma Spirit 2024**

**Kategória Mimovládna organizácia**

**\*\*Alternatíva – Centrum nezávislého života, n.o., Lučenec**

**Nominácia za dlhodobú podporu mladých ľudí so znevýhodnením pri prechode do aktívneho spoločenského a pracovného života. V rámci programu *Zo školy do života* organizácia poskytuje komplexnú podporu cez vzdelávanie, pracovnú asistenciu a spoluprácu so zamestnávateľmi.**

**\*\*Gaštanový koník, Snina**

**Nominácia za dlhoročné systematické aktivity v oblasti ranej starostlivosti, vrátane prevádzky denného centra pre deti a rodičov. Organizácia šíri osvetu o ranom detskom vývine a prináša praktické vedomosti rodičom zo sociálne a ekonomicky znevýhodneného prostredia.**

**\*\*Potravinová banka Slovenska, o.z., Lipany**

**Nominácia za dlhoročnú činnosť pri skladovaní a distribúcii darovaných potravín organizáciám pomáhajúcim ľuďom v materiálnej núdzi. Osobitne za prínos pri organizácii potravinových zbierok a za šírenie povedomia o neplytvaní potravinami.**

**Kategória Spoločnosť a zamestnávateľ**

**\*\*Deaf Group s.r.o., Veľký Krtíš**

**Nominácia za aktivity sociálneho podniku, ktorý podporuje zamestnávanie osôb s nízkou kvalifikáciou a zdravotným znevýhodnením v regióne s vysokou nezamestnanosťou. Vedenie spoločnosti, spolu s tímom, zabezpečuje potrebné ústretové a podporné pracovné prostredie.**

**\*\*Dušan Deme, Lučenec**

**Nominácia za aktívne zamestnávanie nízkokvalifikovaných a dlhodobo nezamestnaných osôb**

**z marginalizovaných komunít, čo výrazne prispieva k zlepšeniu ich životnej úrovne. Za vytrvalé motivovanie zamestnancov k rozvoju pracovných a sociálnych zručností.**

**\*\*Základná škola Zlaté Klasy**

**Nominácia za inovatívne aktivity a otvorený multikultúrny prístup prospešný pre žiakov, rodičov aj zamestnancov. Za budovanie inkluzívneho prostredia, ktoré podporuje spoluprácu vo vzdelávaní medzi žiakmi, pedagogickými aj nepedagogickými zamestnancami.**

**Kategória Obec a mesto**

**\*\*Kesovce**

**Nominácia za odhodlaný prístup k riešeniu hospodárskych výziev cez obnovu miestnej infraštruktúry vlastnými silami. Obec dokazuje, že systematické malé kroky vedú k viditeľným zlepšeniam. Stáva sa tak inšpiráciou pre ostatné obce, ako zlepšovať životné podmienky s minimálnymi zdrojmi.**

**\*\*Bôrka**

**Nominácia za aktívnu snahu o zlepšovanie podmienok pre všetkých obyvateľov, so zameraním**

**na integráciu rómskej komunity. Účasťou na rôznych projektoch a spájaním duchovných hodnôt**

**s modernými výzvami, obec vytvára funkčný model, ktorý ďalej inšpiruje.**

**\*\*Budimír**

**Nominácia za inkluzívny prístup k zlepšovaniu životných podmienok, od budovania školy až**

**po prevádzkovanie sociálneho podniku. Obec ukazuje, že dôsledné začleňovanie a spolužitie sú možnou cestou pre každú komunitu a inšpiráciou pre iné obce.**

**Kategória Médiá**

**\*\*Zuzana Uhalová, Pozdišovce**

**Nominácia za projekt písma *Ars Povertica*, ktoré je inšpirované rukopisom detí z marginalizovaných komunít. Tento unikátny nápad zdôrazňuje potrebu podpory vzdelávania detí zo znevýhodneného prostredia a význam rozvoja jemnej motoriky už v ranom veku.**

**\*\*Tomáš Csicsó, Bratislava**

**Nominácia za citlivé otváranie dôležitých spoločenských tém, vrátane kultúrnej rozmanitosti prostredníctvom vlastného videokanála *Rovnaký meter*, čím na sociálnych sieťach prispieva**

**k popularizácii hodnotného obsahu širokému publiku.**

**\*\*Základná škola Drienovec**

**Nominácia za projekt školskej televízie VIP TV Drienovec, ktorá pútavo rozvíja tvorivosť a mediálne zručnosti žiakov. Inovatívny prístup školy umožňuje deťom zo sociálne znevýhodneného prostredia získať pútavou formou vedomosti, aj cenné skúsenosti a zručnosti.**

**Kategória Osobnosť**

**\*\*Annamária Kaločaiová, Bratislava**

**Nominácia za osobitný prístup k sociálnemu poradenstvu a k podpore pre ľudí v núdzi. S maximálnym nasadením a empatiou vytvára bezpečné prostredie, v ktorom klienti nachádzajú útočisko a oporu. Jej práca zásadne prispieva k boju proti chudobe a predsudkom.**

**\*\*René Lužica, Bratislava**

**Nominácia za dlhodobú výskumnú a publikačnú činnosť o rómskych komunitách na Slovensku. Odborná etnologická práca a publikácie pomáhajú destigmatizovať Rómov a odstraňovať predsudky, čím významne prispievajú k autentickému a pravdivému obrazu tejto menšiny.**

**\*\*Ján Deme, Rimavská Sobota**

**Nominácia za inšpiratívny osobný príbeh a vytrvalosť, ktoré ho priviedli k povolaniu očného lekára. Svojou prácou stavia mosty medzi ľuďmi a búra predsudky. Jeho životný príbeh dáva nádej a je dôkazom, že úspech je o zdolávaní výziev a odhodlaní ísť za svojim cieľom.**

**Kategória Kultúra**

**\*\*Trio Patkolo, Bratislava**

**Nominácia za debutový album *Astor Piazzolla*, ktorý vyniká netradičným zložením nástrojov, umeleckou interpretáciou a vysokou technickou zručnosťou. Osobitne za výnimočný umelecký prínos a reprezentáciu doma i v zahraničí.**

**\*\*Oľga Bodorová, Rimavská Sobota**

**Nominácia za celoživotný prínos v múzejníctve a etnografii, osobitne za dokumentáciu kultúry Rómov na Gemeri. Jej publikačná činnosť a úsilie o zachovanie kultúrneho dedičstva majú neoceniteľnú hodnotu pre budúce generácie.**

**\*\*Monika Vontszemüová, Bratislava**

**Nominácia za inovatívny prínos v móde a výtvarnom umení. Svojou kolekciou pre ženy s väčšími veľkosťami posilnila inkluzívny dizajn na Slovensku. Tvorba módnej dizajnérky, inšpirovaná rómskou kultúrou, aktívne reprezentuje a popularizuje tento bohatý kultúrny odkaz.**

**Kategória Čin roka**

**\*\*Aktivistky z Jarovníc a Hermanoviec**

**Nominácia za vytrvalý boj za spravodlivosť a odškodnenie obetí nezákonných sterilizácií. V spolupráci**

**s Poradňou pre občianske a ľudské práva, ich úsilie viedlo k zavedeniu povinnosti informovaného súhlasu pri lekárskych zákrokoch a pokračuje v snahe dosiahnuť spravodlivé odškodnenie žien.**

**\*\*Ján Polhoš, Huncovce**

**Nominácia za vybudovanie komunitného priestoru pre deti zo sociálne znevýhodneného prostredia, kde sa môžu bezpečne hrať a rozvíjať. Svojpomocne premenil vlastnú garáž na zázemie**

**pre nízkoprahové aktivity detí, čím vytvoril bezpečné a inšpiratívne miesto pre tých najzraniteľnejších.**

**\*\*Daniela Bernatová, Kamenná Poruba**

**Nominácia za výnimočnú obetavosť a starostlivosť, ktorú poskytla v krízovej situácii piatim súrodencom s mentálnym postihnutím. Nad rámec pracovných povinností podala rodine pomocnú ruku, zabezpečila stravu a starostlivosť, až do ich bezpečného umiestnenia do ústavnej starostlivosti.**

**Viac informácií: www.romaspirit.sk**

**Sledujte Roma Spirit na: Facebook / Instagram / YouTube**